par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Regulu (ES) Nr. 1337/2011 attiecībā uz Eiropas statistiku par ilggadīgām kultūrām

KOMISIJAS ZIŅOJUMS EIROPAS PARLAMENTAM UN PADOMEI

par to, kā tiek īstenotas pilnvaras pieņemt deleģētos aktus, kas Komisijai piešķirtas saskaņā ar Regulu (ES) Nr. 1337/2011 attiecībā uz Eiropas statistiku par ilggadīgām kultūrām

1.Ievads

Saskaņā ar Eiropas Parlamenta un Padomes 2011. gada 13. decembra Regulas (ES) Nr. 1337/2011 4. panta 3. punktu un 13. pantu Komisijai ir piešķirtas pilnvaras pieņemt deleģētos aktus.

Komisija ir pilnvarota pieņemt deleģētos aktus saskaņā ar 4. panta 3. punktu, lai ņemtu vērā ekonomikas un tehnikas attīstību. Ar deleģētajiem aktiem var veikt grozījumus:

·regulas I pielikumā noteiktajā sugu dalījumā grupās, blīvuma klasēs un vecuma klasēs un

·regulas II pielikumā noteiktajos mainīgajos lielumos/raksturlielumos, lieluma klasēs, specializācijas pakāpēs un vīnogulāju šķirnēs.

Tomēr ar deleģētajiem aktiem nedrīkst mainīt izvēles iespēju sniegt pieprasīto informāciju.

Īstenojot šo pilnvaru, Komisijai jānodrošina, ka deleģētie akti nerada ievērojamu papildu administratīvo slogu dalībvalstīm un respondentiem.

Turklāt saskaņā ar 13. pantu Komisijai ir jānovērtē, vai ir nepieciešams sagatavot visus 4. pantā minētos datus. Ja Komisija uzskata, ka daži no minētajiem datiem vairs nav vajadzīgi, tā ir pilnvarota pieņemt deleģētos aktus, lai konkrētus datus svītrotu no Regulas (ES) Nr. 1337/2011 I un II pielikuma.

2.Juridiskais pamats

Ar Regulas (ES) Nr. 1337/2011 11. panta 2. punktu pilnvaras pieņemt deleģētos aktus Komisijai piešķir uz piecu gadu laikposmu no 2011. gada 31. decembra. Šis laikposms beidzās 2016. gada 31. decembrī. Ja vien Eiropas Parlaments vai Padome neiebilst, šīs pilnvaras var automātiski pagarināt uz piecu gadu laikposmu.

Pirmo ziņojumu par deleģēto pilnvaru izmantošanu Komisija pieņēma 2016. gada 22. martā. Komisija ziņoja, ka tā nav izmantojusi tai deleģētās pilnvaras, tomēr secināja, ka tai arī turpmāk vajadzētu būt deleģētajām pilnvarām, kas tai piešķirtas ar Regulu (ES) Nr. 1337/2011, jo nākotnē tās varētu būt nepieciešamas. Pilnvaru deleģēšana tika automātiski pagarināta vēl uz piecu gadu laikposmu, kas beidzas 2021. gada 31. decembrī.

Komisijai jāsagatavo ziņojums par pilnvaru deleģēšanu vēlākais deviņus mēnešus pirms piecu gadu laikposma beigām. Ar šo ziņojumu otro reizi izpilda minēto pienākumu.

3.Deleģēšanas īstenošana

Komisija vēl nav īstenojusi pilnvaras pieņemt deleģētos aktus, kas tai piešķirtas ar Regulu (ES) Nr. 1337/2011.

Regula attiecas uz strukturālās statistikas vākšanu reizi piecos gados par augļu dārziem un vīna dārziem. Jaunākie dati par augļu dārziem savākti 2017. gadā, un 2018. gada septembra beigās tie nosūtīti Komisijai (Eurostat). Jaunākie dati par vīna dārziem savākti 2020. gadā, un 2021. gada septembra beigās tie jānosūta Komisijai (Eurostat).

Lauksaimniecības statistikas modernizācijas ietvaros saskaņā ar Eiropas Lauksaimniecības statistikas stratēģiju 2018. gadā tika pieņemta Eiropas Parlamenta un Padomes Regula (ES) 2018/1091. Tā attiecas uz lauku saimniecību integrētu statistiku. Augļu dārzu un vīna dārzu datu vākšanas, ko īsteno saskaņā ar Regulu (ES) Nr. 1337/2011, ir jāintegrē lauku saimniecību integrētajā statistikā no 2023. gada attiecībā uz augļu dārzu datu vākšanu un no 2026. gada attiecībā uz vīna dārzu datu vākšanu. Ar Regulu (ES) 2018/1091 no 2022. gada 1. janvāra tiek atcelta Regula (ES) Nr. 1337/2011.